
Tū Mai Rā, Toi Aotearoa
Tā mātou rautaki paetawhiti ki 2040 


Tīpoka
Ko Toi Aotearoa mātou, ko te umanga whakawhanake toi ā-motu ki Aotearoa.
Ko Tū Mai Rā, Toi Aotearoa tā mātou rautaki paetawhiti, e whakatakoto nei i te haerenga, ki 2040.
Te Anamata, e makuru nei i te pitomata: he haerenga e whanake nei i roto i te kokenga. 
Moemoeā, mō te anamata: 
E makuru nei te ao toi me ngā toi Māori: he mea whakarite mai e tētahi hapori toi e tōnui ana, ka whakahaumako i te ao o te tangata i konei, puta noa i te ao anō hoki.
Ngā aronga, ko ngā aronga me ngā whāinga paetawhiti hei whakatutuki, ka huri ana te horopaki o ā mātau mahi.
· Te whakamana i ngā hapori, ahakoa te momo, i roto i ā rātau whakatau nui, whakatau toi mai, whakatau toi Māori mai.
· Kia tōnui ngā ringatoi me ngā mātanga, mā te whakarite aramahi toi e whaihua ana, e hāpaitia nei e te tūāhanga toi e pakari ana.
· He mana toi, he mana tangata, ka kitea ngā toi Māori me ngā ringatoi Māori i ngā wāhi katoa, ka mutu, e maimoatia ana inā hoki he wāhanga motuhake nō te tuakiri o Aotearoa, e kauanuanutia nei e te ao.
· Kia kaha, kia manawaroa ngā toi o Te Moana a Kiwa, e arahina ana e ngā tāngata o Te Moana a Kiwa e pāuaua nei, e auaha nei, mō Aotearoa, mō Te Moana a Kiwa, me te ao whānui. 
· Kia whakahihikotia ngā tāngata o Aotearoa, e ngākaunui nei ki ngā toi me ngā toi Māori i ia rā.
· Kia maimoatia te umanga whakawhanake toi, He mea ārahi kia whaihua, ā, kia puta ngā hua ki Aotearoa.

Toi Aotearoa, te ara e kōkiri ai mātou – e whakaata nei te waka hourua i ngā wawata rerekē, me te whenumitanga o ngā tirohanga ao rerekē, hei painga mō te katoa.
Ngā tāngata, kei te pūtake o tō mātou whakahaere, ko mātou mātou, e arahina nei e ō mātou uara, e ō mātou whanonga pono, i ā mātou mahi katoa.
Ngā mahi, e taunaki nei i te hapori toi, e whakapai nei i te ao o ngā hunga o Aotearoa – koinei tā mātou mahi i ia rā. 
Te huarahi, e whakaata nei i ā mātou tāngata me ā mātou mahi – e pēnei ana ā mātou mahi, e pēnei ana te āhua o tā mātou titiro ki te ao.
Ngā tūāpapa, e kaha nei, e manawaroa nei, e whakamana nei i a mātou ki te kawe i ā mātou mahi.
Tō mātou whakapapa e hoki ana ki 1964, ki te whakatūnga o tō mātou whakahaere hei Kaunihera Toi o Kuīni Irihāpeti II.
Te pūtake, ko:
te whakatenatena, te whakatairanga me te taunaki i ngā toi ki Aotearoa hei painga mō te katoa o Aotearoa. 

Ko Tū Mai Rā, Toi Aotearoa te rautaki paetawhiti hei whai mā Toi Aotearoa.
He mānuka hei kawe ake. He karanga kia tū tatou, kia māia, kia auaha hoki te para i te huarahi, i te taha o te hapori toi me ētahi atu. 
I a mātou e kōkiri nei, kua whai moemoeā hou, kua whai aronga hou. E tutuki ai ēnei, me rerekē te horopaki, mō ngā ringatoi, mō ngā mātanga, mō te hapori toi, otirā mō ngā tāngata o Aotearoa te take. 
Mā te kōkiri ki te anamata, ka rerekē hoki ko mātou – ko tō mātou huarahi mahi, ko ngā momo hononga, ki hea tukuna ai ā mātou pūtea tautoko. 
Ahakoa e whakatakoto nei tēnei rautaki i te anga rautaki mō te paetawhiti, ka whai waewae ngā panonitanga e hiahiatia nei e mātou i ngā takiwā e toru, kia rima tau te roa, tae atu ki 2040, me ngā whakaarotau, me ngā mahi hoki e whāiti ana ki ia takiwā.
E hīkaka ana, e rite ana mātou ki te takahi i te ara ki mua i te aroaro - ngā mihi nunui.
Tēnā te ngaru whati, tēnā te ngaru puku

Tū mai rā, Toi Aotearoa
ki te ao hurihuri,
hahana atu,
whakaniko tōku whare kōrero.
Ko Tāne manahau
i te kete aronui,
whātoro te whanaketanga
ki te hononga tīpuna.
Uruuru ki te māiatanga
mō ngā hapori,
whakamaua, whakamaua kia tina
i ngā whakaritenga,
te āwhina me te akina,
ki te hononga, hononga whenua.
Ko tā mātou waiata – Tū Mai Rā, Toi Aotearoa – he mea tito nā Kura Moeahu, he mema nō te Kaunihera Toi i te tau 2019. E akiaki nei ngā mātauranga o roto i a mātou kia tū pakari i te ara kei mua i te aroaro. Koinei te ingoa o tēnei rautaki, ka kawe i a mātou ki te tau 2040. 

E whakaata nei tō mātou moemoeā i ō mātou wawata ki ngā toi me ngā toi Māori tae atu ki 2040: 
E makuru nei ngā toi me ngā toi Māori, nā tētahi hapori toi e tōnui ana i waihanga, ka whakahaumako i te ao o te tangata i konei, puta noa i te ao anō hoki.
E whai nei mātou i tētahi motu e noho waewae nei ngā toi me ngā toi Māori ki te ao o ia rā, e whakatītina ana i te oranga, i te auahatanga me te ngangahautanga o te ahurea. 
Ka puta tēnei āhuatanga i tētahi hapori toi e tōnui ana, ki reira waihangatia ai, whakaaturia ai ngā toi me ngā toi Māori e whakaumu ana ki konei, puta noa i te ao hoki, e ngā ringatoi, e ngā mātanga, e ngā whakahaere me ngā rōpū toi anō hoki.
Ko tā mātou, he hāpai i ngā toi, i ngā toi Māori, i ngā toi o Te Moana a Kiwa, me ngā toi o ō tātou hapori kanorau – he wāhanga rerehua nō te kōrero mō tō tātou motu, ko te tūrangawaewae, ko tōna anamata anō hoki – me te whakarite kia whai wāhi atu, kia kitea hoki ngā hua e te katoa.
I te ara e whai nei i tō mātou moemoeā, ka tutuki te pūtake, ki te whakatenatena, te whakatairanga me te taunaki i ngā toi ki Aotearoa hei painga mō te katoa o Aotearoa. Kia whai pārongo anō mō tō mātou pūtake, tirohia te whārangi 14.

[bookmark: _Toc221630962]Ka tae mātou ki te paetawhiti mā te whai me te whakatutuki i ngā aronga paetawhiti. Ko ēnei hei arawhiti i te horopaki o tēnei wā ki te horopaki e hiahiatia ana ka eke ana ki te tau 2040. He urupare ēnei e ahu mai nei i te horopaki o tēnei wā, me tā mātau titiro ki horopaki e haere ake nei. E paiheretia ana ō mātou aronga, ka rite tonu te hono atu, me te hāpai i ētahi mahi e whakatutukihia ana.
Te whakamana i ngā hapori, ahakoa te momo, i roto i ā rātau whakatau nui, whakatau toi mai, whakatau toi Māori mai.
Ko ngā hapori te tino mauri e whanake ai, e tipu ai ngā toi me ngā toi Māori. Ko te hapori toi tēnei, tae noa ki aua hapori e noho tata nei ki a rātou, ahakoa pea he hapori ā-rohe, he hapori whānui rānei (pēnei i ngā hapori ahurea kanorau, i ngā hapori momo toi rānei).
Ki te nui ake ngā whakatau ā-hapori, ka pai ake te taunakitia o ngā hiahia o ngā ringatoi me ngā mātanga, ā, ka pātata ake ki ō rātou ake kāinga, me ā rātou ake mahi. Mō te wāhi ki ngā rōpū me ngā whakahaere, ka pai ake te taunakitia o rātau e ngā huarahi e hono pai nei, e hāngai pai nei ki te horopaki o ā rātou mahi. 
Mō te wāhanga tuatahi o tō mātou haerenga, ko ngā whakaarotau ko:
· te whakawhanake me te whakatinana i tō mātou huarahi ki te whakamana i ngā hapori kia riro mā rātou anō ngā whakatau mō ngā toi me ngā toi Māori 
· te whakapakari i te tūāhanga hei whakamana i ngā whakatau ā-hapori.
Kia tōnui ngā ringatoi me ngā mātanga, mā te whakarite aramahi toi e whaihua ana, e hāpaitia nei e te tūāhanga toi e pakari ana.
Me māmā ake tā te ringatoi, tā te mātanga whai pūtea, whai aramahi hoki e toitū ai ēnei mahi. Me whai wā, me whai wāhi, me whai ngao, me whai rauemi hoki e waihangahia ai ngā toi me ngā toi Māori e kounga ana, ki te eke ki te taumata o te pitomata, me te angitu ki konei, puta noa i te ao anō hoki. 
E toitū ai ngā aramahi auaha, e pai ai hoki te tautoko ā-pūtea e tea ana ki ngā ringatai me ngā mātanga, me pakari te tūāhanga toi, tae ana ki ngā whakahaere toi me ngā rōpū toi. 
He mea nui hoki te whakawhānui i te puna haumi kia whānui ngā momo hoa me ngā kaitautoko– ‘kia whakanui i te puna haumi’ mā ngā toi me ngā toi Māori – he mea nui hoki te whakahōhonu i ngā hononga ki ngā kaihaumi toi o nāianei, ko te kaihaumi takitahi, me ngā kaihaumi takitini.  Mā ēnei ka ora kē atu, ka toitū hoki te pūnaha toi.
Mō te wāhanga tuatahi o tō mātou haerenga, ko ngā whakaarotau ko: 
· te whakapakari i te pūnaha o ngā toi me ngā toi Māori mā te taunaki i ngā hinonga auaha, mā te whakapakari i ngā āheinga, me te taunaki i te whakawhanake ngaiotanga, me te whakawhanake hautūtanga. 
· te whakamahi i te wāhi ki a mātou hei kaihaumi mō te Karauna e waihanga ai i ngā hononga ki ngā momo kaitaunaki e whānui ake ana, ki Aotearoa (pēnei i te Kāwanatanga, i ngā kaihaumi ā-hapori, i ngā pakihi, i ngā iwi me ngā hapū), ki te ao hoki, hei whakawhānui i te puna rauemi. 
· te whakatipu i ngā mākete me ngā huarahi mō ngā ringatoi, mō ngā mātanga, me ngā hinonga, ā-rohe mai, ā-motu mai, puta noa i te ao anō hoki. 

He mana toi, he mana tangata, ka kitea ngā toi Māori me ngā ringatoi Māori i ngā wāhi katoa, ka mutu, e maimoatia ana inā hoki he wāhanga motuhake nō te tuakiri o Aotearoa, e kauanuanutia nei e te ao.
Ko ngā toi Māori, tae noa ki te reo me te mātauranga Māori, he taonga motuhake nō Aotearoa – e whakatinanahia ana e ngā tāngata whenua, e hiahiatia ana puta noa i te ao. 
E puta ana ngā hua ki te oranga tangata i ngā toi, e whakahono ana i a tātou ki te taiao, ki ngā hapori, ki te whakapapa anō hoki. Mā konei e kitea ai te tuakiri o te motu, ka mutu, ka whakakaureratia ō tātou rongo ki te ao.
Ka mahitahi mātou ki te whakapakari i te tūāhanga mō ngā toi, kia kitea ai te mana ōrite, kia ngaruru ai ngā toi mō ngā reanga e heke mai nei. 
Mō te wāhanga tuatahi o tō mātou haerenga, ko ngā whakaarotau ko:
· te mana ōrite: e mahi ana kia whai putanga tautika mō ngā tāngata Māori i ngā mahi haumi, me ngā mahi mō te toi me ngā toi Māori. 
· te hononga: e pupuri ana, e whanake ana i ngā hononga kaha ki ngā tāngata whenua, ki ngā mātanga, ki ngā ringatoi, ki ngā whakahaere toi e arahina ana e te Māori, ki ngā marae, ki ngā hapū me ngā iwi, ki te taunaki me te whakamaru i ngā toi Māori hei taonga mō ngā reanga e heke mai nei. 
· te tautīnei: e whakawhanake ana i te tūāhanga me te hautūtanga e tupu matoro ai ngā toi Māori ki Aotearoa, puta noa i te ao anō hoki.
Kia kaha, kia manawaroa ngā toi o Te Moana a Kiwa, e arahina ana e ngā tāngata o Te Moana a Kiwa e pāuaua nei, e auaha nei, mō Aotearoa, mō Te Moana a Kiwa, me te ao whānui.
E tōnui tonu ana, e auaha tonu ana te hītori hōhonu, te ahurea, ngā momo toi me ngā mātauranga whakatere waka mā ngā whetū o ngā tāngata o Te Moana a Kiwa, hei painga mō te ao. 
E whai hua ana ngā toi o Te Moana a Kiwa ki tō tātou tuakiri motuhake, e whai tūāpapa ana ki ngā hononga tipuna, ki te mātauranga me te mātātoa māia. Mā ngā toi o nāianei me ngā hangarau hou, ka whakaoho, ka whakaihi, ka tiori hoki ēnei kōrero puta noa i te ao.
Ko ngā uara e kotahi ana, pēnei i te teu le va (te whakarākei i te wāhi) me te talanoa (wānanga) ka taurima i te hapori, i te whanaungatanga me te mahi tahi. Ko tēnei momo taiao te kaiāwhina i a mātou ki te whakarite i ngā rangapū mahitahi ka whakapakari i te pūnaha o ngā toi o Te Moana a Kiwa.
Mō te wāhanga tuatahi o tō mātou haerenga, ko ngā whakaarotau ko:
· te haumi i ngā toi o Te Moana a Kiwa kia pākaha, kia pāuaua 
· te taunaki i ngā toi o Te Moana a Kiwa kia whai hononga kaha mā ngā pūnaha manawaroa o ngā hapori auaha
· te taunaki i ngā toi o Te Moana a Kiwa kia whakaoho, kia whakaaweawe i ngā tāngata i ngā wāhi katoa.
Kia whakahihikotia ngā tāngata o Aotearoa, e ngākaunui nei ki ngā toi me ngā toi Māori i ia rā.
Ahakoa e mōhio ana te nuinga o ngā tāngata o Aotearoa ki ngā hua o ngā toi, ā, e pai ana te whai wāhi atu, he nui ake ngā mahi ka taea – kia nui ake ngā tāngata e kite nei i te hua o ngā toi me ngā toi Māori, kia nui ake hoki ngā tāngata e whakanui ana i ngā toi me ngā toi Māori hei wāhanga hirahira i ō rātou ao.
Ka mahi mātau, i te taha o tētahi whatunga hapori toi e tipu ana, kia hau ngā rongo mō te toi me ngā toi Māori, me te kitenga o te hua me ngā putanga o ngā toi hei painga mō ngā tāngata o Aotearoa, mō ngā whānau, mō ngā hapori, me tō tātou motu.
Ka rerekē katoa a Aotearoa hei te tau 2040 - ka urutau mātou ki ngā rerekētanga, e hāngai tonu ai ā mātou mahi, kia kitea, kia taea te whai wāhi atu, kia taunakitia hoki ngā toi. 
Mō te wāhanga tuatahi o tō mātou haerenga, ko ngā whakaarotau ko:
· te whakaaweawe i ngā waiaro mō ngā toi me ngā toi Māori kia ngākaupai, kia hōhonu ake te manawaū, tae noa ki te whāki kōrero e whakanui ana i ō tātou toi motuhake, me ngā toi Māori motuhake. 
· te whakapakari i te mātau o te hapori toi ki te kōkiri e pai ai te kuhu i a rātou anō, me te whakakaha ake i te haumi me te manawaū ki ngā toi. 
· te whakakaha i te whai wāhitanga ki te toi me ngā toi Māori, te whakaiti i ngā taupā me te waihanga i tētahi taiao tuwhera mō ngā toi ki Aotearoa.
Kia maimoatia te umanga whakawhanake toi, He mea ārahi kia whaihua, ā, kia puta ngā hua ki Aotearoa.

E tutuki ai ā mātou whāinga ā-rautaki, me takatū mātau kia kakama te whakarite i a mātau anō. Nā te pikinga ki tētahi taumata hou o te hiahia ki tā mātau tautoko, e rerekē tā mātou mahi e kitea ai te motuhenga o te whaihua.
Nā reira, ko tā mātou he:
· noho hei kaiwhakahihiko mō te panoni whaihua i te pūnaha toi 
· whakatipu i te wāhi hautū ki a mātou, kia pai ake te maimoatanga me te haumitanga i ngā toi me ngā toi Māori 
· kōkiri i ngā toi mā ngā momo toi me ngā whanaketanga ritenga e hōhonu ana, ki te motu, ki te ao anō hoki 
· waihanga i ngā pūnaha manawaroa ki te haumi, ki te taunaki i ngā toi me ngā toi Māori e kounga ana, me te whakarite kia māmā, kia whaitake ngā tukanga whai haumitanga 
· noho tautika, noho wātea, he noho tuwhera, he noho takatū hoki ki ngā hapori kanorau, mō rātou te painga o ā mātou mahi, ā, ko te whakamana i ngā hapori ki te whakatau i ō rātou ake huarahi mō te anamata o ngā toi me ngā toi Māori i ō rātou rohe
· mahi whaihua, mahi whaitake hoki ki te whakapiki wāriu me te whakapiki i te whakapono o tangata kē atu ki a mātou.

Mō te wāhanga tuatahi o tō mātou haerenga, ko ngā whakaarotau ko:
· te whakamarohi i a mātau anō ki te whakatutuki i ngā aronga paetawhiti, ki te urupare i ngā panonitanga, me te whakatinana i ō mātou mātāpono o Te Kaupapa o Toi Aotearoa i ā mātou mahi (e whakaatahia nei i Te huarahi ki te whārangi 13)
· te mahi i te whānuitanga o te pūnaha toi ki te whakapiki wāriu i tua atu i te tahua haumi – mā te whakarato hautūtanga me te whakaawe i te pūnaha e kitea ai te panonitanga e hiahia nei mātou 
· te whakarite kia taunaki ā mātou pūnaha i ngā tukanga e koutata ana, e tuwhera atu ana, e aronui ana ki te tangata, ā-roto, ā-waho anō hoki.
Ko te whakatutuki i ngā aronga paetawhiti ka hāpaitia mā te whai i ngā whāinga ā-rautaki i te paewaenga (e rima tau te roa) i tā mātou Tauākī ā-Takune, i te Rautaki Toi Ora me te Rautaki mō ngā Toi o Te Moana a Kiwa. Kei ēnei rautaki, i te taha o ngā mahere paetata e noho nei i raro iho i ngā rautaki, e takoto nei ko ngā whakaarotau, ko ngā mahi me ngā ine e pai ai tā mātou whakatutuki i ngā aronga paetawhiti me te moemoeā.
Ka takahi ana mātou i te huarahi, ka āwhina hoki mātou i te whakatutukinga o ngā anga rautaki kua whakatakotoria e te kāwanatanga, tae noa ki Amplify: A Creative and Cultural Strategy for New Zealand 2025–2030. E hāngai ana tā mātou rautaki ki Amplify – ko tana moemoeā ko te ‘Whakapāorooro i ngā toi me te ahurea e huri ai a Aotearoa hei toa mō te toi e puta rā ōna rongo ki te ao whānui’– me ōna pou rautaki, ko:
· te haumi kia kitea ngā putanga nui.
· te poipoi i te pitomata.
· te whakaiti i ngā taupā e pai ai te tipu.

[bookmark: _Toc214463924][bookmark: _Toc221630963]E whai mana nei tō mātou whakahaere i ngā tāngata me ō rātou pūkenga, ō rātou wheako rerekē, kua kotahi nei ki te whakatutuki i ā mātou mahi me ngā aronga. Ki a mātou, he waka hourua a Toi Aotearoa, pēnei i ngā waka whakatere moana e tae ai te tangata ki tawhiti.
I te waka hourua, he mea nui ngā hou e rua – he rite tonu te mana o ia hou, e hono nei ki tērā atu, he nui ngā hua ka puta mai i te āta arotake i ngā rerekētanga ki te papa noho (te wāhi i waenganui i ngā hou). E hāngai ana hoki tēnei ki te mahitahi ki tangata kē atu; ko te mōhio ki ngā tirohanga me ngā huarahi rerekē, engari ka mahitahi ki te whakamana i ngā tāngata me ngā hapori e puta ai ngā hua ki te katoa.
Kia tae atu ai ki te paetawhiti, me whakapakari i te waka. Me haere tonu ngā mahi ki te whakatinana i Te Tiriti o Waitangi i ā mātou mahi, me te ū ki te mahi mō te hapori toi me Aotearoa. 
[bookmark: _Toc224770489]Ngā tāngata
Mā ngā kaimahi ā mātou mahi e ārahi. E manawanui ana rātou ki ngā toi me ngā toi Māori, ki te whakarite i tētahi panonitanga whai tikanga i ngā ao o ngā tāngata. Ka mihi mātau i ngā mahi a ērā kua piri mai ki a mātou i ngā tau ki muri, ka mihi hoki ki ērā ka piri mai ki a mātou ā haere ake nei.
Ngā whanonga pono, e whakaata ana i tō mātou huarahi mahi – te mahitahi ki te hapori toi, ki ētahi anō hoki.
· Āwhinatia: Ka kauawhi, ka taunaki hoki mātou, ka hiki i te haepapa, ka urupare i ngā pātai, ka mahi i runga i te pono.
· Honoa: Ka whakatipu i te ahurea mahitahi, he ahurea whakaute, he ahurea whai hononga hoki, ki a mātou anō me aua tāngata anō ka mahi tahi ki a mātou.
· Tū Māia: Ka tū pakari, ka nanaiore ki te kairangi, ā, ka pōhiri i te anamata i roto i te ngākau rorotu.
[bookmark: _Toc214463925][bookmark: _Toc221630964]

[bookmark: _Toc224770490]Ngā mahi
Ka kotahi atu te tautoko o ā mātou mahi ki te hapori toi. Hei umanga whakawhanake toi ā-motu, ko mātou hoki kei tēnei hapori. Nō te tau 1994, kua neke atu i te $1.6 piriona te nui o tā mātau tuku haumitanga, ki te āwhina i te āhua o ngā toi, o te ahurea me te auahatanga e tōnui ai.
Ko ngā rauemi kei a mātou e whakatau ana ko ngā mea ka taea e mātou.  Ko tōna toru hauwhā o tā mātou tahua tūmatawhānui ka ahu mai i Te Puna Tahua o Te Poari Rota o Aotearoa, ko te toenga ka ahu mai i te kāwanatanga.
E tautoko ana ngā tāngata o Aotearoa i te whakamahinga o ngā pūtea tūmatawhānui ki ngā toi me ngā toi Māori, ā, e kaha haere ana tēnei tautoko.
[bookmark: _Ref212037920][bookmark: _Ref212037925][bookmark: _Toc214463926][bookmark: _Toc221630965][bookmark: _Toc224770491]Te huarahi
[bookmark: _Ref201935217]E whai nei mātou i tētahi huarahi, e hāngai ana ki te waka hourua, ko te huarahi ‘nā, me, mā’, arā, me whai wāhi mai te hapori toi me tangata kē atu i ā mātou kaupapahere, i te hoahoa hōtaka, me ngā mahi whakatau. E tautoko ana tēnei i te aronga ki te whakamana i ngā hapori ki te whakatau i ō rātou ake huarahi i te anamata – tuku rauemi (te tuku i ngā rauemi).
Ko tā te huarahi tauutuutu he whakakaha i ngā putanga o ā mātou mahi, ka nui ake hoki ngā hua mō mātou ko te hapori toi – mana aki i te tangata (te akiaki i te mana o ngā tāngata). I runga i tēnei, ka whakamana mātou i Te Tiriti o Waitangi – whakamana i Te Tiriti. Ki tā mātou titiro, ko Te Tiriti hei tūāpapa mō ngā tāngata katoa e noho ana ki Aotearoa – ko ngā tāngata whenua me ngā tāngata Tiriti – ā, hei umanga whakamana i Te Tiriti, kei te pūtake tēnei o tō mātou huarahi mahi, me ā mātou mahi.
E whakatakoto nei te Ture i ngā mātāpono e ārahi nei i a mātou. Hei āpiti atu ki  tā mātou kite i te wāhi ki ngā tāngata Māori i te ao toi hei tangata whenua, ka kite hoki mātou i ngā toi o Te Moana a Kiwa (‘ko ngā toi o ngā tāngata moana o Aotearoa’) me te kanorau o ngā ahurea o ngā tāngata o Aotearoa. Kei te Ture hoki ngā mātāpono mō te whai wāhitanga, te kairangi, te auahatanga, te ngaiotanga me te kōkiri.


[bookmark: _Toc221630966][bookmark: _Toc224770492][bookmark: _Toc214463928]Ngā tūāpapa
[bookmark: _Toc221630967][bookmark: _Toc224770493]Tō mātou whakapapa
[bookmark: _Ref201935395][bookmark: _Toc214463929][bookmark: _Toc221630968]E hoki ana tō mātou whakapapa ki te tau 1964, i te whakatūnga o mātou hei Kaunihera Toi o Kuīni Irihāpeti II.
I ngā ngahurutau e ono kua hipa, kua huri, kua tipu ā mātou mahi. I whakamanahia ōkawatia ngā toi Māori me ngā toi o Te Moana a Kiwa i te ture i waenga i te ngahurutau 1970. I huri mātou hei Toi Aotearoa i te tau 1994, ā, ko tā te ture i te tau 2014 he whakakotahi i te Kaunihera Toi ki Te Waka Toi, te Poari Toi me te Komiti Toi o Te Moana a Kiwa.
[bookmark: _Toc224770494]Te pūtake
Kua whakatakotoria tō mātou pūtake i te Ture. Kei konei mātou ki:
te whakatenatena, te whakatairanga me te taunaki i ngā toi ki Aotearoa hei painga mō te katoa o Aotearoa.
Te whakatenatena, te whakatairanga me te taunaki: Ko ēnei kupu ka hāngai ki te whānui o ā mātou mahi, e āwhina ana i ngā toi me ngā toi Māori, i ngā ringatoi, i ngā mātanga me ngā hapori toi kia tōnui ai. 
…i ngā toi ki Aotearoa: Ki raro i te Ture, ko ‘ngā toi’ e tae noa ki ngā momo whakapuakitanga katoa o te auahatanga. I ā mātou mahi, ka rite tonu te kōrero mō ngā toi e ai ki te momo toi me ngā kātū ka taea e mātou te taunaki, tae noa ki te mahi ā-rehe, ngā toi taonga, te kanikani, te mātātuhi, te momo toi matarau, te puoro, te puoro whakaari me te toi ataata. Ka whakamahi hoki mātou i ngā kupu whānui ake, pēnei i ngā toi Māori, i ngā toi o Te Moana a Kiwa me ngā toi o ngā ahurea kanorau o Aotearoa.
He rite tonu te huringa o ngā toi, ā, e huri tonu nei te āhua me ngā rohenga o te toi i ngā wā katoa. Kāore e kore, ka pēnei anō te mīharo me te motuhake o ngā toi, o te ahurea me te auahatanga o tēnei wā hei te tau 2040. 
… hei painga mō te katoa o Aotearoa: E whānui ana ngā momo painga ki te tangata ka hua mai i ngā toi me ngā toi Māori – ko ngā painga ki te hunga nā rātou ngā toi i waihanga, i whakaatu, tae noa ki aua tāngata ka whai wāhi atu, ka hiahia ki ngā toi. Ko te whakapakari i te oranga tinana, me te oranga hinengaro, ko te whakahono i ngā whānau me ngā hapori, ko te whakawhanake i ngā aramahi me te ōhanga, me te whakapakari i tō tātou tuakiri me ō tātou rongo ki te ao. 
Ki a mātou, ko ngā tāngata o Aotearoa ko aua tāngata katoa e noho ana ki Aotearoa, e kī ana rānei ko Aotearoa te kāinga.
Ko ētahi anō pārongo mō tā mātou rautaki, tae noa ki tētahi papakupu o ngā kupu ka rite tonu te whakamahinga, me ngā hono ki ā mātou rautaki paewaenga me ngā mahere ā-tau, kei te paetukutuku ki: www.creativenz.govt.nz

